JHB van “wêreldgehalte stad”-status ontneemDie stad Johannesburg is deur die advertensieowerheid aangesê om nie meer ŉ gedeelte van sy “wêreldgehalte Afrika-stad”-veldtog te publiseer nie, aangesien dit glo “misleidend” is. Die Advertising Standards Authority (ASA) het ŉ klag ondersoek wat deur ŉ inwoner, Steven Haywood, ingedien is. Haywood voer aan dat die stad se bemarkingsveldtog dat hy ŉ “world class African city” is, “blatante onwaarhede bevat”. Johannesburg met sowat 4.5 miljoen inwoners, is sub-Sahara Afrika se rykste stad en die streek se ekonomiese kern. Alhoewel talle gedeeltes van die stad boomryk, stedelik en welaf is, word die middestad en arm informele nedersettings gekenmerk aan werkloosheid, misdaad, swak behuising en beperkte publieke fasiliteite. Haywood het veral oor een radio-advertensie gekla wat luisteraars aanmoedig om hul verbeelding te gebruik en te dink dat hulle in ŉ “resessie-kloppende, omgewingsvriendelike wêreldgehalte Afrika-stad” bly. “Verbeel jou ŉ stad waar jy op jou gemak is, met die wete dat die stad finansieel stabiel is, dat alle huise elektrisiteit het. ŉ Stad wat deur ŉ verskeidenheid van energie-doeltreffende ingrype die omgewing red. ŉ Stad wat nuwe poste skep ondanks die ekonomiese afplatting. Kan jy jou verbeel dat jy in so stad bly? Jy doen.” Haywood voer aan die advertensie is misleidend, aangesien die stad se finansies drie agtereenvolgende gekwalifiseerde ouditverslae ontvang het en sukkel om paaie te onderhou terwyl rommel gereeld op die sypaadjies bly lê omdat die munisipaliteit dit nog nie opgelaai het nie. Die ASA het Maandag bepaal dat die advertensie in sy huidige formaat “onmiddellik teruggetrek” moet word. Die ASA het gesê hy het “geen ander uitweg” as om te bevind dat die advertensie “wil voorkom of dit ŉ misleidende boodskap kommunikeer” nie. Fred Mokoko, woordvoerder vir die burgemeester van Johannesburg, het Woensdag aan AFP gesê hulle sal appèl aanteken teen die uitspraak. “Ons prokureurs is besig om die dokumente te finaliseer,” het Mokoko gesê. “Ons gaan appèl aanteken. Ons is nooit die geleentheid gebied om ons kant van die saak te stel nie.” Hy sê die “wêreldgehalte”-stelling is deel van die stad se 2040 groei-visie, wat reeds in 2005 bepaal is en oral op reklameborde en in glans-vlugtydskrifte te siene is. Johannesburg het vanjaar ŉ 10-jaar infrastruktuurontwikkelingsplan van R100 miljard aangekondig wat behuising en padinstandhoudingskoste insluit.